Chatbot zistí, či je web na zozname konšpirátorov, skontroluje obsah a položí používateľovi otázky, ktoré pomôžu odhaliť podozrivý obsah.

Slováci vyvinuli prvého facebookového chatbota, ktorý ľuďom pomôže odhaľovať neoverené informácie, falošné fotky či poplašné správy. Volá sa Checkbot a stoja za ním Peter Jančárik, Tomáš Kriššák a Juraj Smatana z projektu Konšpirátori.sk, ktorý chráni firmy pred zobrazovaním ich reklamy na sporných weboch.

Najnáchylnejší na hoaxy z V4

Nástroj sa nachádza na facebookovej stránke Checkbot a spustí sa automaticky po kontaktovaní stránky. Existuje k nemu aj samostatný web Checkbot.sk, kde sa dajú nájsť príklady najčastejších manipulácií.

Checkbot nedáva 100-percentné odpovede, ale návod na triedenie informácií. „Viac ako polovica ľudí na Slovensku verí konšpiračným teóriám, čo je najviac spomedzi krajín V4. Mnohé z nich sa šíria práve Facebookom, ktorý proti tomu robí žalostne málo,“ vysvetlil pohnútky k spusteniu chatbota Jančárik z agentúry Seesame.

Pozrite si na videu, ako Checkbot pomôže surfujúcim zorientovať sa v množstve informácií na internete:

Problémom je, že až vyše 20 percent používateľov sociálnych sietí si pred zdieľaním článku jeho obsah ani nepozrie, uvádzajú autori v prezentačnom videu.

Časť nezmyslov dokáže chatbot odhaliť sám, v iných používateľa navedie, aby na manipulácie prišiel on. Navrhnutý je tak, aby s ním vedeli komunikovať aj starší ľudia, ktorí sú podľa Jančárika „častou obeťou hoaxov a dezinformácií“.

Okrem chatovacieho algoritmu vie Checkbot pod vedením človeka aktívne vstupovať do diskusií. „Zameriame sa najmä na diskusie pod článkami z dezinformačných webov, kde sa šíria nezmysly a nenávisť,” spresňuje Tomáš Kriššák, ktorý pracuje v Nadácii otvorenej spoločnosti.

fotogaléria Ukážka z práce s Checkbotom. Nástroj automaticky preverí použitý obrázok článku. Zdroj: Redakcia

Pomocník má surfujúcich aj nepriamo motivovať, aby na neho klikli a začali s ním konverzáciu. Jeho minulým používateľom vie posielať správy ako preventívne notifikácie, keď sa sociálnymi sieťami šíri „nejaká hlúposť“. Keď ich surfujúci dostávať nechce, stačí zmazať chat s Checkbotom.

Ako Checkbot funguje Po otvorení komunikácie chatbot pozdraví a vypýta si odkaz na článok, ktorý treba skontrolovať. Keď sa stránka nachádza na zozname Konšpirátori.sk, vyzve čitateľa k zvýšenej pozornosti a naštudovaniu informácií, prečo medzi dezinformačnými lokalitami figuruje. Projekt pri každom webe uvádza vysvetlenie aj s konkrétnymi príkladmi sporných článkov.V skratke – hodnotiaca komisia má na základe viacerých textov pochybnosti o ich dôveryhodnosti a kvalite obsahu. Chatbot skontroluje, či sa priamo v článku a na zvyšku stránky nachádzajú slovné spojenia, ktoré dezinformačné weby často používajú na nálepkovanie svojich oponentov (napríklad homolobby, slniečkár či neoliberálny fašista). Nástroj skontroluje aj obrázok článku a cez službu Google Image Search preverí, či nebol použitý v inom kontexte alebo na inom dezinformačnom webe. Pomocník prevedie čitateľa otázkami, ktorými by mohol človek sám odhaliť prípadné ďalšie dezinformácie – či je známy autor článku, či text vyvoláva strach, podnecuje nenávisť alebo nedáva priestor na vyjadrenie protistrane. Chatbot zosumarizuje zistené problémy a pošle obrázok vo formáte GIF ako odmenu. Vyzve používateľa na poslanie ďalšieho odkazu alebo navrhne, aby do chatu pozval známeho. Pokiaľ sa objaví vlna šírenia hoaxov, chatbot môže používateľa neskôr sám kontaktovať a upozorniť.

Už rokujú s Čechmi

Ak sa projekt osvedčí, autori by ho radi poskytli do zahraničia. Malo by to byť „pomerne ľahké“. Rokovania už prebiehajú s českými organizáciami. „Databáza Konšpirátorov pokrýva aj české dezinformačné weby,“ dodáva Jančárik.

Vývoj Checkbota konzultovali a pripomienkovali novinár Filip Struhárik z Denníka N, ktorý tiež spolupracuje na projekte Konšpirátori.sk, a odborník na dezinformačnú a extrémistickú scénu Daniel Milo z Globsec Policy Institute.

Po technickej stránke chatbota vyvinula slovenská firma Touch4IT. Peňažnú podporu poskytli Veľvyslanectvo USA v SR, Nadácia Eset a Telekom. Nefinančne projekt podporujú aj Nadácia otvorenej spoločnosti a veľvyslanectvá Kanady a Holandského kráľovstva.